
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	17 martie 2009

	Nr.
	27/94


R A P O R T

asupra propunerii legislative pentru modificarea şi completarea Ordinului nr.14/2007 al secretarului de stat al Autorităţii Naţionale pentru Protecţia Drepturilor Copilului pentru aprobarea Standardelor minime obligatorii privind Serviciul pentru dezvoltarea deprinderilor de viaţă independentă şi a ghidului metodologic de implementare a acestor standarde
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 83 din 11 februarie 2009, cu dezbaterea pe fond în procedură obişnuită a propunerii legislative pentru modificarea şi completarea Ordinului nr.14/2007 al secretarului de stat al Autorităţii Naţionale pentru Protecţia Drepturilor Copilului pentru aprobarea Standardelor minime obligatorii privind Serviciul pentru dezvoltarea deprinderilor de viaţă independentă şi a ghidului metodologic de implementare a acestor standarde.
La întocmirea prezentului raport Comisia a avut în vedere:

· avizul negativ al Consiliului Legislativ (nr.910/31.07.2008)
· avizul negativ al Comisiei juridice, de disciplină şi imunităţi (nr.31/179/03.03.2009)
· avizul negativ al Comisiei pentru sănătate şi familie,  (nr.28/51/26.02.2009).
· punctul de vedere negativ al Guvernului (nr.2675/23.10.2008).

Propunerea legislativă are ca obiect de reglementare modificarea şi completarea Ordinului nr.14/2007 al secretarului de stat al Autorităţii Naţionale pentru Protecţia Drepturilor Copilului pentru aprobarea Standardelor minime obligatorii privind Serviciul pentru dezvoltarea deprinderilor de viaţă independentă şi a ghidului metodologic de implementare a acestor standarde.

Comisia propune Plenului Camerei Deputaţilor respingerea iniţiativei legislative din următoarele considerente:
· Ordinul nr.14/2007 reglementează modalitatea de organizare şi furnizare a serviciilor de formare a deprinderilor de viaţă independentă pentru tinerii care se află în serviciile de tip rezidenţial în vederea integrării lor socio-profesionale şi nu are ca domeniu de reglementare problematica copiilor cu handicap;
· se încalcă prevederile art.60 din Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, prin care se precizează că dispoziţiile de modificare şi completare se încorporează de la data intrării în vigoare în actul normativ de bază, identificându-se cu acesta. În cazul de faţă, prin modificarea şi completarea la nivel de lege a unui ordin, ne aflăm în prezenţa a două acte de nivel diferit, care nu se pot contopi, întrucât se încalcă prevederile constituţionale privind ierarhia actelor normative.
· pentru a respecta principiul simetriei actelor normative, intervenţiile legislative se pot face tot printr-un act normativ cu aceeaşi forţă juridică ca şi actul supus intervenţiilor respective.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 
La dezbaterile care au avut loc în şedinţa comisiei din 10 martie 2009 au participat, în conformitate cu prevederile art.55 din Regulamentul Camerei Deputaţilor:

· d-l Marius Lazăr – Secretar de Stat, Ministerul Muncii, Familiei şi Protecţiei Sociale
· d-na Ileana Savu – preşedinte, Autoritatea Naţională pentru Protecţia Drepturilor Copilului.
La dezbateri au fost invitaţi şi iniţiatorii, respectiv domnii deputaţi Miron Ignat şi Mircia Giurgiu, care însă nu au participat.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 4 februarie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

